Openbare beskermer moet Gupta-verslae vrystel | Maroela Media
Die Demokratiese Alliansie het Sondag die openbare beskermer, Busisiwe Mkhwebane, gemaan om verslae vry te stel oor die welgestelde Gupta-familie, en gesê dit sê baie dat sleutel politieke figure nie in een van die verslae genoem word wat Mkhwebane tot dusver vrygestel het nie.
Dit volg ná berigte Sondag dat Mkhwebane versuim het om verskeie verslae oor die Guptas vry te stel. Die DA het haar versoek om dié verslae Maandag tydens haar perskonferensie vry te stel, in die belang van deursigtigheid en die Suid-Afrikaanse publiek, het Glynnis Breytenbach, woordvoerder van die party, gesê.
"Mkhwebane het die afgelope agt maande versuim om minstens vier verskillende ondersoeke oor die Gupta-familie vry te stel," het Breytenbach verduidelik.
Dié verslae sluit in, maar is nie beperk nie tot:
– die verslag oor die ondersoek nadat die DA 'n klag gelê het oor die onwettige landing van 'n vliegtuig met Gupta-trougaste by Waterkloof-lugmagbasis in 2013;
– verskeie verslae oor die ondersoek na die verhouding en finansiering van Gupta-media The New Age, staatsbeheerde instansies soos die SAUK en die Noordwes-regering; en
– die verhouding tussen sekere ANC-politici en die Guptas.
"Dit sê baie dat sleutel politieke figure nie in een van die verslae genoem word wat Mkhwebane tot dusver vrygestel het nie, ondanks die feit dat daar talle klagtes teen die betrokke individue gelê is," het Breytenbach bygevoeg.
"Gegewe die vlaag van verslae wat aan die lig gebring het hoe groot die ANC se staatskaping is, is dit nou meer belangrik as ooit dat die openbare beskermer ondersoek moet instel en verslag moet doen sonder vrees of voordeel.
"Die DA was besorg oor haar aanstelling en spesifiek dat sy nog altyd in en rondom die regering gewerk het en spesifiek aangedui het dat sy 'n 'vriendeliker verhouding met die regering wil hê', wat nou klaarblyklik die waarheid is.
"Mkhwebane het egter nou die geleentheid om in die beste belang van die Suid-Afrikaanse publiek op te tree en die verslae vry te stel tydens haar perskonferensie en die DA moedig haar ten sterkste aan om dit te doen," het Breytenbach gesê.
sy weet aan watter Kant haar brood gebotter is. sulke openbarepostem moet due kandidate deur die opposisie partye voorgestel word.
Snoefie, ek stem 100% saaam met jou. Die openbare beskermer moet nie deur diegene aangestel word teen wie die publiek beskerm moet word nie. Hierdie nuwe openbare beskermer is glad nie haar sout werd nie. Kan mens haar nie aankla omdat sy nie haar werk ordentlik doen nie?
wouter se mouter
Vir my is n advokaat iemand wat gereeld in die hof verskyn. Ek weet nie hoekom sy rondloop en vir die mense vertel sy is n advokaat nie as sy (waarskynlik) nog nooit namens enige persoon in enige hof verskyn het nie.
Wat gebeur deesdae in daardie kantoor. Hoor niks. Geen verklarings. Geen verslae. Is daar dan nou nie meer sake om te ondersoek nie?
My opinie is dat sy n hansie my kneg is vir Zuma en nie vertrou moet word nie .Tuli madonsela het haarself bewys dat sy onafhanklik is en vertrou kon word